hegyi beszéd IX.
Üldözöttek, mégis boldogok
Máté 5:10–12
Lekció: János 15:16–27

Hadd kezdjem valami döbbenetessel: ez az igevers ránk (is) vonatkozik. Tudom, nehéz ezt elhinni a civilizált Európában. A keresztre feszített vagy oroszlánok elé dobott keresztyének, az inkvizíció által megkínzott protestánsok képei olyan távolinak tűnnek a mai korban. Sőt, a média kifejezetten szeret viccet csinálni azokból, akik esetleg hangot adnak a nyugati világban a keresztyéneket ért atrocitásoknak. 
Ám gondoljunk bele, hogy az üldöztetés gondolata ugyanilyen furcsának hangozhatott Jézus szájából is, amikor a hegyi beszédet elmondta. Elvégre Jézus egy fiatal rabbi volt, akinek pályája meredeken ívelt felfelé. Alig kezdte el szolgálatát, mégis úgy tanított, „mint akinek hatalma van” (Máté 7:29). Olyan csodákat tett, amilyenekről évszázadok óta hallani se lehetett. Az emberek szerették, és tódultak utána. Ki akarná ezt az értékes embert üldözni? A történet folytatását azonban ismerjük.
Jézus tehát az üldözés témáját hozza elénk. És bármennyire is azt gondoljuk, hogy a lelki életünk szempontjából vannak sokkal előrébbvaló dolgok, mégis Jézus annyira fontosnak találta az üldöztetés kérdését, hogy a boldogmondások közé sorolta. Az a lelkület, hogy Krisztusért vállaljuk még az üldöztetést is, a keresztyén jellemének alapvető része. Nemcsak az arab országokban. Hanem itt és most, a XXI. századi Budapesten is. Éppen ezért kritikus, hogy tisztán lássunk. Két kérdésre fogjuk a választ keresni. Először is azt, hogy mikor üldöznek minket az igazságért? Honnan tudhatom, hogy egy nyomorúság valóban érte vállalt szenvedés, és nem magam okozta nyomorúság? Másodszor: miért lehetünk boldogok, ha üldöznek minket? 
Mikor üldöznek Krisztus és az igazság miatt?
Nem a bűneim vagy összeférhetetlenségem miatti üldözés. Jézus nem minden üldözöttnek ígér áldást és boldogságot. Akárcsak az első boldogmondásnál: nem a szegények általában boldogok, hanem a lelki szegények. Hasonlóan itt sem minden bántást szenvedőről beszél Jézus. Hanem azokról, akiket az igazság miatt üldöznek. Ez pedig jó pár dolgot nyilvánvalóan kizár.
Nem nevezhetem üldöztetésnek a saját mulasztásomnak és vétkeimnek következményét. Nem az igazság miatt szenvedek, ha a késéseim miatt fegyelmit kapok, vagy elbocsátanak az állásomból. Hasonlóan nem bújtathatom a keresztyénséggel szembeni ellenérzés álcája alá, ha emberek azért hidegülnek el tőlem, mert megbántottam őket, nem voltam hajlandó bocsánatot kérni tőlük, vagy nem figyeltem rájuk. Ez nem üldöztetés. Hanem a bűneim következménye miatti jogos szenvedés. Azt mondja Péter: „De senki se szenvedjen közületek mint gyilkos vagy tolvaj vagy gonosztevő vagy más dolgába avatkozó.” (1Pt 5:13)
Hasonlóan nem Istenért való szenvedés az, amit Péter úgy hív, hogy „más dolgába avatkozó”. Ha erőszakos vagyok, kéretlenül megmondom másoknak, hogy mit csináljon, ítélkezem és okoskodom, és emiatt emberek eltávolodnak tőlem, kirekesztenek vagy csúnyán reagálnak – ez nem az az üldöztetés, amiről Jézus itt beszél. Jézus itt az igazság felvállalása miatt bekövetkező szenvedésről szól.
Nem a saját igazságom miatti üldözés. A következő versben még tovább pontosítja ezt: „minden rosszat rátok fognak miattam.” Vagyis az az igazság, ami miatt az üldöztetés bekövetkezik, Jézus igazsága. Nem a saját igazságom vagy szigorúan képviselt álláspontom. Mégis sokszor összekeverjük a kettőt, nem? Gondoljatok arra, amikor a zsidók az Ígéret földjének határán voltak, és kiküldték a kémeket. Hiába mondta Isten, majd pedig Józsué és Káleb, hogy Isten erejével le tudják győzni az ott lakó népeket, a zsidók megijedtek, Isten és Mózes ellen fordultak. Isten válaszul csapással sújtotta a népet, és mondta, hogy nem engedi be a felnőtteket Kánaánba, hanem a pusztában fognak meghalni. A nép erre próbálta visszacsinálni az egészet, és hadba indult az amálekiek és kánaániak ellen. De ez a harc nem Isten harca volt. A vereség nem Isten miatti szenvedés volt. Hanem a saját makacsságuk miatti bűnhődés. 
Ugyanígy a határozottság még nem garantálja ügyem igaz voltát. Az sem, hogy mások nem értenek egyet velem, és támadnak. Lehet, hogy csupán sértő vagyok, és tapintatlan. Vagy makacs, aki nem hajlandó meghallani másokat, sem hallgatni rájuk. A szeretet a szívem egy hátsó szegletébe költözött. Legyünk résen, nehogy az Isten igazságának álcája alatt csupán saját nevünkért harcoljunk!
Hanem Krisztus miatti üldözés, akit gyűlöl a világ. Akkor tehát mit jelent Jézusért szenvedni? Azt, hogy azért kapjuk a bántást, mert Jézushoz hasonlóan élünk. Ennyi. Nem szükséges mást tenni. Csupán követni Jézust Isten törvénye alapján, ahogyan a Szentírásban olvassuk. Szeretni őt, vágyni arra, hogy hozzá hasonlóak legyünk a tisztaságban, szentségben, igazságban és szeretetben. Beszélni róla. Biztos lehetsz benne, hogy ez az élet ellenkezést, támadást és üldözést fog kiváltani.
Miért? Érdekes, hogy Jézus itt ezt nem magyarázza. Hanem biztosnak veszi. Ám a Szentírás egy másik helyén ad némi bepillantást a kulisszák mögé: 
„Ha gyűlöl titeket a világ, tudjátok meg, hogy engem előbb gyűlölt, mint titeket. Ha e világból valók volnátok, a világ szeretne titeket, mint az övéit, de mivel nem e világból valók vagytok, hanem én kiválasztottalak titeket magamnak e világból, azért gyűlöl titeket a világ. Emlékezzetek arra a beszédre, amelyet mondtam nektek: Nem nagyobb a szolga az ő uránál. Ha engem üldöztek, titeket is üldöznek majd, ha az én beszédemet megtartották, a tiéteket is megtartják majd.” (János 15:18–20)
Mi az oka a világ gyűlöletének? Az, hogy keresztyének nem ebből a világból valók. Mások vagyunk. Mások a céljaink, mások a normáink, más a magaviseletünk.[footnoteRef:1] Más dolgokra vágyunk. A világ ezt néha viccesnek tartja, és megmosolyogja bogarainkat: hogy lelkiismereti kérdést csinálunk a tiszta és jogszerű pénzügyekre. Máskor lenéz minket, mert szűklátókörűnek tart erkölcsi kérdésekben. Máskor pedig bosszantja az, amit képviselünk, és próbál tönkre tenni – néha szó szerint elpusztítani –, mert szemben állunk az elfogadott világi ideológiával –például a homoszexualitás bűnnek nevezését. [1:  Terry L. Johnson: When Grace Comes Home, 125. old.] 

Mások vagyunk, és ez a másság nem békíthető össze. Sem Isten oldaláról, hiszen Jakab azt mondja: „Parázna férfiak és asszonyok, nem tudjátok, hogy a világ barátsága ellenségeskedés Istennel? Aki tehát a világ barátja akar lenni, az Isten ellenségévé lesz.” (Jak 4:4) Sem pedig a világ oldaláról: „De mindazokat, akik kegyesen akarnak élni Krisztus Jézusban, üldözni fogják.” (2Tim 3:12) Így volt ez a kezdettől: Káin támadta Ábelt, Ézsau leszármazottai Jákób magvát, a test szerinti zsidók a lélek szerintieket (Róm 2:28–29). A világ nem bírja elviselni azt, ahogyan szavainkkal, életünkkel a Biblia Istenére hivatkozunk, aki majd megítéli ezt a világot.
Lehet, hogy ezek a szavak túlzónak hangoznak. Ám legyen világos, hogy a Biblia kristálytiszta ebben a kérdésben. Két útról, két emberiségről beszél a kétség bármi jele nélkül. Ha a világhoz ragaszkodunk, Isten ellenségei leszünk. Ha Istenhez ragaszkodunk, e világban üldözni fognak. Nem hiszed? Akkor álljon itt egy egyszerű teszt. Vedd a keresztyénség bármelyik alapvető tanítását, és vállald fel nyíltan.[footnoteRef:2] Például írj egy kommentet egy abortuszról szóló cikk alá, amiben udvariasan, de világosan kifejted a Biblia álláspontját. Vagy rakjunk ki egy óriásplakátot a gyülekezeti házra azzal az idézettel, hogy „homoszexuálisok nem fogják örökölni Isten országát” (1Kor 6:9–10). Vagy a következő munkahelyi csapatépítésen, kötetlen beszélgetésen fejtsd ki, hogy megtérés nélkül az ember a pokolba kerül. Mi lesz a válasz? Felháborodás. Szitkozódó kommentek. Gyűlöletbeszéddel vádolnak. Beperelnek. Kiközösítenek. Az üldöztetés valamilyen formája elkerülhetetlen. Ezért mondta Luther az igaz egyház ismertetőjele az, hogy osztozik Jézus keresztjében.[footnoteRef:3]  [2:  Terry L. Johnson: When Grace Comes Home, 128. old.]  [3:  Robert A. Kelly (1986): The Suffering Church: A Study of Luther’s Theologia Crucis, Concordia Theological Quarterly, vol. 50, no. 1. p. 5.] 

Az üldöztetés formái. Jézus arról is beszél, hogyan nyilvánul meg az üldözés. Három, elkülöníthető fogalmat használ: „Boldogok vagytok, ha szidalmaznak és üldöznek titeket, és hazugul minden rosszat rátok fognak miattam.” (Máté 5:11) Szidalmazás, üldözés és rágalmazás.
A szidalmazás mindenféle szóbeli bántásra utal: indulatos beszéd, sértegetés, káromkodás, haragos és dühös szívből származó támadás. Mert a világot idegesíti a keresztyén tette, szava – vagy egyszerűen a léte. Ahogyan Jézust is szidalmazták – még a kereszten a két oldalán megfeszített latrok is gyalázták ő (Mt 15:44). Vajon mivel szolgálhatott rá erre a haláltusájában szenvedő Jézus? 
[bookmark: _GoBack]A következő szó, az üldözés fizikai vagy vagyoni károkozásra utal. Nyugati világunkban a konkrét fizikai bántalmazás helyett egyre inkább tapasztaljuk a jogi perek és bírói ítéletek okozta károkat. Egy brit közjegyzőt például azért rúgtak ki, mert kérte, hogy az azonos nemű párok élettársi kapcsolatát más kollégái regisztrálják, mert ez ellentmond az ő hitének.[footnoteRef:4] A norvég törvények pedig megkövetelik az orvosoktól, hogy kötelezően végezzenek abortuszt, különben nem praktizálhatnak. „Az orvosoknak készen kell lenniük ellátni kötelességüket.” – mondta az egészségügyi miniszter.[footnoteRef:5] [4:  Paul Coleman: Europen Faith Made Private, https://www.firstthings.com/article/2013/06/european-faith-made-private ]  [5:  Uott.] 

A harmadik formája az üldözésnek pedig a keresztyének rossz hírének költése. Jézust lépten-nyomon hazugságokkal illették. Csodái láttán azt mondták, hogy az ördöggel paktált le (Máté 12:24). Amikor szívük keménysége miatt feddte őket, azzal vágtak vissza, hogy paráznaságból született (János 8:41). Ne hidd, hogy keresztyénként mentesek lehetünk a rágalmaktól. Ne gondoljuk, hogy a támadások közepette jó hírünk védtelen marad. Nem, elferdítik majd a tényeket. Az emberek, a közvélemény, a média ellenünk fordul. Jézus ezt előre megmondta.
És ha nem tapasztalom? Talán te ezt az ellenségességet nem tapasztalod a világ részéről. Mi a baj ezzel, hát nem kell jóban lenni a világi emberekkel? – kérdezed. De, hiszen a Szentírás is mondja, hogy ha lehetséges és amennyire rajtunk áll, minden emberrel békességben legyünk (Róm 12:18). Azonban ott van két fontos feltétel: amennyire rajtunk áll, és ha lehetséges. Vagyis lesznek olyan helyzetek, amikor a világgal való béke nem lehetséges.[footnoteRef:6] Mert akkor kompromisszumot kötnénk Isten igazsága terén, és szégyellnénk felvállalni Mesterünket. [6:  Erre mutat az is, hogy a Róm 12:18 a bosszúállásról szóló gondolatmenet közepébe van beágyazva. Pál arra inti a római gyülekezetet, hogy ne fizessenek gonosszal a kapott gonoszért, hanem hagyják Istenre az igazságtételt. Vagyis ez az ige is pont azt erősíti meg, hogy a keresztyén fog gonoszt kapni e világban.] 

Ha tehát az életedben egyáltalán nem tapasztalod semmilyen formában a Krisztus miatti ellenségességet és üldöztetést, akkor az ok valószínűleg az, hogy megbékéltél a világgal. A világ nem harcol ellened, nem gyűlöl téged, mert nem lógsz ki. Mert hasonlóvá lettél hozzá: vágyaid, terveid, öltözködésed, életviteled, ajkaidat elhagyó hitvallásod terén. Ha rád néznek, nem Krisztus tanítványát látják, hanem egy hozzájuk hasonló embertársukat. Ezért mondja Lukács azt, hogy „Jaj nektek, ha minden ember jót mond felőletek, mert éppen így tettek atyáik a hamis prófétákkal!” (Luk 6:26)[footnoteRef:7] [7:  Stott, J. R. W., & Stott, J. R. W. (1985). The Message of the Sermon on the Mount (Matthew 5-7): Christian Counter-Culture (p. 53). Leicester; Downers Grove, IL: InterVarsity Press.] 

Miért örüljünk az üldözésnek?
Hogyan reagáljunk mindezekre a nehézségekre? Hallgassunk összeszorított fogakkal? Támadjunk vissza? Sajnáltassuk magunkat? Vagy ne vegyünk tudomást róla? Nem. Jézus azt mondja: „Örüljetek és örvendezzetek ennek!” A második szó különösen hangsúlyos: ujjongást jelent, amikor valaki látható jelét adja kitörő örömének.[footnoteRef:8] Ha ugrálunk vagy nevetünk. Talán e ponton válik teljessé az értetlenségünk: hogyan lehetséges ez? Miért örüljünk az üldöztetésnek? [8:  Litwak, K. D. (2014). Joy. D. Mangum, D. R. Brown, R. Klippenstein, & R. Hurst (Eds.), Lexham Theological Wordbook. Bellingham, WA: Lexham Press.] 

Mert ez mutatja az Isten népével való közösségünket. Jézus azt mondja, hogy azért, mert „így üldözték előttetek a prófétákat is.” Vagyis a Krisztusért vállalt üldözés azonosít minket: Isten népének társaságába helyez. Azok közé, akik hűségesek voltak Krisztushoz, és megálltak Isten igazságáért. És végső soron az üldöztetés a Jézussal való kötelékünkről is beszél. Azért üldöznek minket, mert Jézust is üldözték. Mert mi hozzá tartozunk. Az övéi vagyunk. Ahogy a 10. vers mondja: „Boldogok, akiket üldöznek az igazság miatt, mert övék a mennyek országa.” A világban tapasztalt háborgatásaink újra és újra arról tesznek bizonyságot, hogy a győztes oldalon állunk. Annak a Jézusnak az oldalán, aki minket bűneinktől megváltott, és üdvösséget adott.
Az üldözésnek egyik legmeghatóbb története a Bibliában számomra Péter és János esete, akik pünkösd után bátran hirdették Jézust a templom udvarán. Mindez óriási felzúdulást keltett – annyira, hogy behívatták őket a nagytanács elé. Ott Péter és János újra elmondta az evangéliumot. És itt történt valami. Azt olvassuk, hogy „Amikor [a nagytanács tagjai] látták Péter és János bátorságát, és felmérték, hogy írástudatlan, egyszerű emberek, igen elcsodálkoztak. Felismerték őket, hogy Jézussal voltak.” (ApCsel 4:13) Világos volt, hogy ezek az emberek előttük egyszerű halászok, tanulatlan emberek. Mégis bátorsággal és bölcsességgel szóltak. És erről ráismertek egy másik ilyen emberre: a názáreti Jézusra. Életükből felismerték, hogy Jézushoz hasonlóak. Majd később „előszólították az apostolokat, megverették őket, majd megparancsolták nekik, hogy Jézus nevében ne szóljanak, és azzal elbocsátották őket.” (ApCsel 5:40) Hogyan reagáltak az apostolok? „Ők azért örömmel mentek el a nagytanács színe elől, hogy méltókká tétettek arra, hogy az ő nevéért gyalázatot viseljenek.” (ApCsel 5:41)
Értjük? Péter és János életéből meglátták Jézust. Péterrel és Jánossal emiatt úgy bántak, mint Jézussal: bántalmazták és megfenyegették őket. De az apostolokat ez nem állította meg. Hanem örültek, mert mindez azt bizonyította, hogy Jézusért szenvednek. Hogy a feltámadott Isten Fiának szolgái és barátai. És az üdvösség van számukra fenntartva a mennyben. És ez igaz minden szenvedésre, amit Jézusért hordozunk el. Isten igazol téged – nem ok ez az örömre?
Persze ez az öröm nem mindig ujjongó. A sebek és fájdalmak elvehetik a kedvünket. De az örömünk alapja itt van. Ezért mond Jézus boldognak minket. A boldogság, amiről Jézus beszél, nem szubjektív érzés alapvetően. Hanem egy objektív tény.[footnoteRef:9] Ha Krisztusért üldöznek, én boldog vagyok, áldott vagyok, mert Krisztus a megváltóm, Isten az Atyán és a menny van fenntartva számomra. És ahogy ez a tény egyre inkább uralja a szívemet, úgy fordul át fájdalmam és szomorúságom látható örömbe. [9:  Stott, J. R. W., & Stott, J. R. W. (1985). The Message of the Sermon on the Mount (Matthew 5-7): Christian Counter-Culture (p. 33). Leicester; Downers Grove, IL: InterVarsity Press.] 

Mert jutalmunk van a mennyben. Ám van egy másik ok is az örvendezésre: „Örüljetek és örvendezzetek ennek, mert jutalmatok bőséges a mennyekben.” Jézus itt jutalomról is beszél. Noha csak haszontalan szolgák vagyunk, akik nem érdemlünk semmit, Isten az ő jóságából mégis jutalmat ígér minden igaz szenvedésünkért. Ennek a jutalomnak előízét már itt is megtapasztaljuk. De az igazi, teljes ellensúly a mennyben vár ránk. Nem bátorító az ereje végén járó, szúró tüdejű, létezni is alig bíró maratonfutónak, hogy nemsokára beér a célba, és az aranyérem vár rá? Nem ad ez erőt neki a kitartáshoz? Ezt kéri tőlünk is Jézus: hogy amikor a keresztyén élet maratonját futjuk, és tapasztaljuk az üldöztetés fájdalmát, nézzünk előre, a mennyre. És a mennyei dicsőség és jutalom fényében értékeljük pillanatnyi nehézségünket. Ne csüggedjetek hát, szeretett budapesti gyülekezet. Hanem készüljetek fel az üldözésre, az ellenségekre, a rátok váró gonoszságokra. Erősítsétek meg szíveteket, és nézzetek Megváltótokra, akiért vállaljátok mindezt a szenvedést! Az ő kegyelme megtart titeket: „Pillanatnyi könnyű szenvedésünk minden mértéket felülmúló, nagy, örök dicsőséget szerez nekünk, mert nem a láthatókra szegezzük tekintetünket, hanem a láthatatlanokra, mert a láthatók ideig valók, a láthatatlanok pedig örökké valók.” (2Kor 4:17–18) Ámen.

